Hemm l-arti fik, saħħara tal-pjaneta Idejk isellmu 'l-għodwa tax-xemx tielgħa, dirgħajk jilqgħu 'l-irjieħ deħlin sa ġewwa, għajnejk jogħlew fis-sema jfittxu l-qofol sakemm jarawh jinħall bit-talb u t-tama. Saqajk ma jistriħux u jiżfnu dejjem ma' l-għanja tal-buffuri, mat-tħaxwixa li titla' sa l-għoljiet u tħuf fl-imsaġar, il-knejjes li mill-għoli tiegħu Alla jagħżilhom biex jistrieħ 'il bogħod mill-bqija. Il-vibrazzjonijiet ta' qalbek wiesgħa jinstemgħu f'kulma tagħmel, tiżfen, tgħanni, tixxennaq, titlob, toħlom u tistenna li ruħek darba tqum u tmexxi dinja. Il-ħażna tiegħek m'hix fil-ġid ta' issa, hemm fik żerriegħa ġdida li trid tinbet, hemm ruħek li timmarka l-istaġuni, ir-ruħ ta' dil-pjaneta kollha t'għada. Is-sebħ u l-weġgħa tiegħek ħaġa waħda, int waħda biss li tgħanni, waħda tokrob. Ġidek ma jinħażinx fil-ġarar tagħna, jinġabar f'qalb li tnixxi d-demm u xorta b'taħbita fissa lejl u nhar tistenna. Din l-għodwa sseħħ għax hemm miktub fuq ġbinek, hemm fuq: ġenbejk u hemm fuq qalbek beraħ: Hemm l-arti fik biex tkellem 'l-istaġuni, u biha tkellem lill-ħaxix u 'l-bhejjem, u l-kelma tiegħek waħda: poeżija, il-kelma t'Alla lil uliedu kollha. Mistur xi mkien fi ħdanek il-ħolm tiegħek, itir mar-riħ fir-ramel tad-deżerti, jistenna l-waqt li jkaxkar dinja miegħu. Riesaq il-ħin u d-dinja kollha tħares tissemma' r-ritmu tiegħek, fantasija għal dir-raġuni xiħa, mnikkta tagħna. Il-weġgħa tiegħek tagħna, kull miraklu li joħroġ minnek se jagħmilna wliedek, imsaħħra bik, midjuna.lejk, sa fl-aħħar. Qalbek għajjiena ma tegħjiex ittektek u żżomm pjaneta sħiħa ttektek magħha. Hemm Alla ħdejk fil-ferħ u fid-duluri, u f'ismu nħallsu d-dejn għalik, omm ħelwa, sakemm bid-dejn skontat niddejnu aħna.